Diari Oficial de la Generalitat Valenciana


Sumari del DOGV 4848, del 23-09-2004 (2004/9594)

RESOLUCIÓ de 17 de setembre 2004, de la Direcció General d'Investigació i Innovació Agrària i Ramaderia, referent a les mesures adoptades davant de la presència de Xanthomonas campestris en una partida de taronges importades.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4848

Data del DOGV
:   23-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9594


Data del document
:   17-09-2004

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * agres
    * destrucció de cultius
    * control fitosanitari

RESOLUCIÓ de 17 de setembre 2004, de la Direcció General d'Investigació i Innovació Agrària i Ramaderia, referent a les mesures adoptades davant de la presència de Xanthomonas campestris en una partida de taronges importades. [2004/9594]
  
El Decret 120/2004 de 16 de juliol, del Consell de la Generalitat, establix el Pla de Vigilància Fitosanitària Citrícola de la Comunitat Valenciana. En este decret, el bacteri Xanthomonas campestris es classifica com a agent forà nociu de quarantena (annex).
  
En les inspeccions realitzades, per tècnics de la Conselleria d'Agricultura, Pesca i Alimentació, en compliment de l'anterior Decret, es van immobilitzar cautelarment 49,405 tones de taronges de la varietat València late, que es trobaven en un magatzem frigorífic, en les degudes condicions d'aïllament, Acta número 46/05/008.
  
Les anàlisis realitzades mitjançant dos protocols de PCR, amb iniciadors específics de Xanthomonas campestris van resultar positius per a l'esmentat bacteri. El risc que suposa per a la nostra citricultura la detecció del bacteri Xanthomonas campestris en la partida assenyalada obliga a la conselleria competent en matèria agrària a adoptar mesures per a l'eradicació immediata d'esta amb la finalitat de preservar la sanitat vegetal de la citricultura valenciana. Per això, i de conformitat amb el punt 2 c) de l'article 7 del Decret 120/2004, resolc:
  
Primer
  
La destrucció de la mercaderia a què fa referència l'Acta número 46/05/008, mitjançant un tractament tèrmic, que ha de realitzar el personal i instal·lacions autoritzades per la Conselleria d'Agricultura, Pesca i Alimentació per al tractament de materials de risc.
  
Durant el desprecintat de la cambra, càrrega, transport i destrucció de la mercaderia ha d'estar present un funcionari inspector de la Conselleria d'Agricultura, Pesca i Alimentació.
  
Segon
  
Una vegada buida la cambra, es procedirà al desinfectat d'esta segons s'especifica en l'apartat d) del punt 2 de l'article 7 del Decret 120/2004. La desinfecció la realitzarà la pròpia empresa importadora, en presència d'un funcionari inspector de la Conselleria d'Agricultura, Pesca i Alimentació.
  
Tercer
  
No procedix la declaració oficial de l'existència de l'agent nociu en el territori de la Comunitat Valenciana, ja que la fruita ha estat confinada en una cambra tancada hermèticament, que va ser precintada després de la inspecció, i igualment va ser transportada en condicions hermètiques, fins al lloc on va ser tractada amb pressió i temperatura, abans de la seua incineració. Per consegüent, s'ha de considerar que la malaltia no ha pogut establir-se en territori de la Comunitat Valenciana, al no haver estat en contacte amb les plantacions i haver-se procedit a la seua eradicació immediata.
  
Quart
  
Esta resolució podrà ser recorreguda davant del secretari autonòmic d'Agricultura i Relacions Agràries amb la Unió Europea en el termini d'un mes, des de l'endemà de la notificació.
  
València, 17 de setembre de 2004.- El director general d'Investigació i Innovació Agrària i Ramaderia: Eduardo Primo Millo.